ΓΡΑΠΤΗ ΕΡΩΤΗΣΗ P-0955/98 υποβολή: Gianfranco Dell'Alba (ARE) προς την Επιτροπή (16 Μαρτίου 1998)

Θέμα: Πρόγραμμα UNDCP στο Αφγανιστάν

Έχοντας υπόψη ότι το Ευρωπαϊκό Κοινοβούλιο ενέκρινε ομοφώνως, στις 19 Φεβρουαρίου 1998, κοινό ψήφισμα για την κατάσταση στο Αφγανιστάν, με το οποίο εκτός του ότι επαναλαμβάνει «την αυστηρή καταδίκη του καθεστώτος των Ταλιμπάν και της πολιτικής των συστηματικών παραβιάσεων των ανθρωπίνων δικαιωμάτων που εφαρμόζει» (παρ. 1), υιοθετεί μια εξαιρετικά κριτική στάση σχετικά με την πολιτική και δημοκρατική σκοπιμότητα, αλλά και την αποτελεσματικότητα του προγράμματος που θέλει να υλοποιήσει στο Αφγανιστάν το UNDCP (Πρόγραμμα των Ηνωμένων Εθνών για τον Διεθνή Έλεγχο των Ναρκωτικών). Το πρόγραμμα αυτό προβλέπει τη διάθεση χρηματοδοτικών πιστώσεων στο καθεστώς των Ταλιμπάν ώστε να ξεκινήσει η προοδευτική εκρίζωση των καλλιεργειών οπίου. Στην αιτιολογική σκέψη Ι, το ΕΚ επιβεβαιώνει εν προκειμένω ότι «το καθεστώς των Ταλιμπάν δεν διαθέτει καμιά διεθνή νομιμότητα», ενώ στην αιτιολογική σκέψη Ζ υποστηρίζει ότι «μόνο μια διαρκής ειρήνη στην περιοχή θα επιτρέψει την εκρίζωση του εμπορίου αυτού (του οπίου)». Κατά συνέπεια, το ΕΚ εκφράζει (στην παρ. 8) «την ανησυχία του για τη συμφωνία που συνήφθη μεταξύ UNDCP και των Ταλιμπάν» και καλεί «την Επιτροπή και τα κράτη μέλη να εξετάσουν εκ του σύνεγγυς τις συγκεκριμένες λεπτομέρειες εφαρμογής της εν λόγω συμφωνίας», για να ζητήσει (στην παρ. 9) «να διατηρηθεί, με την εξαίρεση της ανθρωπιστικής βοήθειας, η διακοπή κάθε βοήθειας ή προγράμματος συνεργασίας έως ότου γίνουν σεβαστά από την κυβέρνηση του Αφγανιστάν τα ανθρώπινα δικαιώματα των ανδρών και των γυναικών».

Έχοντας υπόψη ότι ο Αντιπρόεδρος της Επιτροπής κ. Marin, δήλωσε στην ολομέλεια ότι: «χωρίς άλλο και εμείς, μαζί με το Ευρωπαϊκό Κοινοβούλιο, συμμεριζόμαστε τις αμφιβολίες όσον αφορά τη βιωσιμότητα του προγράμματος για τη μεγάλης κλίμακας αντικατάσταση των καλλιεργειών που προτείνει το UNDCP..... δεν νομίζουμε ότι αυτή τη στιγμή η κατάσταση στο Αφγανιστάν αφήνει περιθώρια για την εφαρμογή ενός εναλλακτικού αναπτυξιακού προγράμματος με στόχο την καταπολέμηση της καλλιέργειας της μήκωνος της υπνοφόρου».

Έχοντας υπόψη ότι η ΕΕ και τα κράτη μέλη είναι οι κύριοι χορηγοί των προγραμμάτων του UNDCP, τι συνέχεια προτίθεται να δώσει ή έχει ήδη δώσει η Επιτροπή στη συγκεκριμένη αυτή θέση του ΕΚ;

Συγκεκριμένα, είναι σε θέση η Επιτροπή να μας διαβεβαιώσει ότι καμία ειδική κοινοτική εισφορά δεν θα δοθεί για τη χρηματοδότηση του εν λόγω προγράμματος;

Απάντηση του κ. Marin εξ ονόματος της Επιτροπής (2 Απριλίου 1998)

Η Επιτροπή έχει αμφιβολίες, όπως και το Κοινοβούλιο, σχετικά με την σκοπιμότητα του προγράμματος των Ηνωμένων Εθνών για το Διεθνή Έλεγχο των Ναρκωτικών (UNDCP) στο Αφγανιστάν, κάτω από τις σημερινές συνθήκες.

Στην πράξη τα κράτη μέλη εκφράζουν τις ίδιες αμφιβολίες και ως εκ τούτου η Κοινότητα ενέκρινε πρόσφατα οδηγίες για τους χορηγούς βοήθειας οι οποίοι προτίθενται να στηρίξουν έργα του UNDCP. Σύμφωνα με τις οδηγίες αυτές οι χορηγοί βοήθειας «θα προσπαθήσουν να εξασφαλίσουν την εφικτή και ουσιαστική εκρίζωση των καλλιεργειών παπαρούνας» και υπενθυμίζουν στα Ηνωμένα Έθνη τη σημασία να ληφθούν υπόψη οι ανησυχίες των χορηγών βοήθειας σχετικά με το πρόγραμμα UNDCP, δεδομένου ότι τα σχέδια του πρέπει να είναι συμβατά με τις ευρύτερες πολιτικές και στόχους των ΗΕ στον τομέα της παροχής βοήθειας στο Αφγανιστάν, και να λαμβάνουν υπόψη τους τα ανθρώπινα δικαιώματα και τα θέματα που αφορούν τη γυναίκα...».